Thomas Jones (ysgolhaig)

Am bobl eraill o'r un enw, gweler Thomas Jones.

Ysgolhaig amryddawn a chyfieithydd o Gymru oedd Thomas Jones (1910 – 17 Awst 1972), gyda diddordeb arbennig mewn llenyddiaeth Gymraeg, llên gwerin Cymru a llenyddiaeth yr Oesoedd Canol.

Ganed Thomas Jones yn Yr Allt-wen, Morgannwg yn 1910. Cafodd ei addysg brifysgol yng Ngholeg Prifysgol Aberystwyth lle daeth yn aelod o staff yr Adran Gymraeg.

Ei waith fel ysgolhaig
Ymddiddorai mewn ystod eang o bynciau, yn cynnwys cyfieithu gwaith o'r Llydaweg, y Wyddeleg a'r Lladin, llên gwerin a Chylch Arthur. Mae ei astudiaethau yn cynnwys bywyd a gwaith Thomas Jones yr almanaciwr, y croniclydd Tuduraidd Elis Gruffydd, David Owen (Brutus) ac O. M. Edwards.

Fel golygydd testunau Cymraeg Canol fe'i cofir am ei argraffiadau safonol o Y Bibl Ynghymraec a Brut y Tywysogion.

Fel cyfieithydd mae'n adnabyddus am gyhoeddi cyfieithiad o'r Lladin i'r Gymraeg o ddwy gyfrol enwog Gerallt Gymro ar Gymru'r Oesoedd Canol, sef Hanes y Daith Trwy Gymru a'r Disgrifiad o Gymru. Gyda'r llenor Gwyn Jones, cyfieithodd y Mabinogi i'r Saesneg.

Llyfryddiaeth ddethol
Fel golygydd:
Y Bibl Ynghymraec (Caerdydd, 1940)
Brut y Tywysogion. Cyhoeddodd bedair cyfrol, yn Gymraeg a Saesneg, o'r ddau brif destun.

Cyfieithiadau
Gerallt Gymro : Hanes y Daith Trwy Gymru a'r Disgrifiad o Gymru (Caerdydd, 1938)
(gyda Gwyn Jones), The Mabinogion (Everyman's Library, 1948)

Categori:Academyddion yr 20fed ganrif o Gymru
Categori:Academyddion Prifysgol Aberystwyth
Categori:Cyfieithwyr o Gymru
Categori:Cyn-fyfyrwyr Prifysgol Aberystwyth
Categori:Genedigaethau 1910
Categori:Golygyddion o Gymru
Categori:Marwolaethau 1972
Categori:Pobl o Forgannwg
Categori:Ysgolheigion Celtaidd
Categori:Ysgolheigion Cymraeg o Gymru
Categori:Ysgolheigion Saesneg o Gymru